Κωνσταντίνος Δεστούνης

Ο **Κωνσταντίνος Δεστούνης** (Αθήνα, 14 Φεβρουαρίου 1991) είναι Έλληνας πιανίστας.  

## Βιογραφικό

Ο Κωνσταντίνος Δεστούνης γεννήθηκε στην Αθήνα το 1991. Είναι ένας από τους επιφανέστερους νέους Έλληνες μουσικούς, με διεθνή σταδιοδρομία ως σολίστ πιάνου. Είναι νικητής πολλών διεθνών διαγωνισμών πιάνου, με σημαντικότερους τους ‘Grand Prix Maria Callas’ στην Αθήνα, ‘Southern Highlands’ στην Καμπέρα της Αυστραλίας και τον Πανευρωπαϊκό Διαγωνισμό Πιάνου της Βρέμης. Ως νικητής του Πανελλήνιου Διαγωνισμού της ΕΡΤ εκπροσώπησε την Ελλάδα στην «Eurovision Young Musicians» στη Βιέννη. Έχει επίσης τιμηθεί από την Ακαδημία Αθηνών, την Ένωση Ελλήνων Θεατρικών και Μουσικών Κριτικών, το Ισπανικού Σωματείο «Κόσμος εν Αρμονία», τη Yamaha Music Foundation, την Πρυτανεία του Πανεπιστημίου Μακεδονίας και πολλούς άλλους φορείς.

Η δισκογραφία του περιλαμβάνει, μεταξύ άλλων, τα πιανιστικά άπαντα του Maurice Ravel (Brilliant Classics/Piano Classics, 2025), του Θόδωρου Αντωνίου (Naxos/Grand Piano Records, 2018) και του Naresh Sohal (Toccata Classics, 2023). Ως σολίστ έχει συμπράξει με τη Φιλαρμονική Ορχήστρα της Βρέμης, τη Συμφωνική Ορχήστρα της Καμπέρα, τις Κρατικές και Δημοτικές Ορχήστρες Αθηνών και Θεσσαλονίκης, την Εθνική Συμφωνική Ορχήστρα της ΕΡΤ, τη Φιλαρμονική Ορχήστρα της Θουριγγίας, τη Συμφωνική Ορχήστρα της Murcia, τη Φιλαρμονική Ορχήστρα της Μάλτας, την Ορχήστρα Νέων του Ηνωμένου Βασιλείου και με πολλές ακόμα ορχήστρες. Η καλλιτεχνική του δραστηριότητα περιλαμβάνει εμφανίσεις σε σημαντικά μουσικά κέντρα, όπως το Royal Albert Hall του Λονδίνου, την όπερα La Fenice της Βενετίας, το Μέγαρο Μουσικής Αθηνών, το Μέγαρο Μουσικής Θεσσαλονίκης, την Glocke Saal της Βρέμης, το Llewellyn Hall της Καμπέρα, την Όπερα των Τιράνων κ.ά.

Ο Κωνσταντίνος Δεστούνης είναι Διδάκτωρ του Royal College of Music του Λονδίνου, με αντικείμενο έρευνας ‘Theodore Antoniou’s solo piano works in the context of Greek contemporary piano repertoire: a performer’s approach’. Αποφοίτησε από το Τμήμα Μουσικής Επιστήμης και Τέχνης του Πανεπιστημίου Μακεδονίας στην ειδίκευση πιάνου (με καθηγητή τον Ιγκόρ Πέτριν) και στη συνέχεια απέκτησε Master στο πιάνο από το Πανεπιστήμιο Mozarteum του Salzburg (με καθηγητή τον Rolf Plagge), Post-Master και Διδακτορικό από το Royal College of Music του Λονδίνου. Επίσης είναι διπλωματούχος πιάνου του Ελληνικού Ωδείου και της Schola Cantorum του Παρισιού (με καθηγήτρια την Αγάθη Λεϊμονή), καθώς και  πτυχιούχος Αρμονίας, Αντίστιξης και Φούγκας. Υπήρξε υπότροφος του ιδρύματος Α. Ωνάσης και του Συλλόγου Φίλων Μουσικής Θεσσαλονίκης.

Είναι Επίκουρος Καθηγητής Πιάνου του Τμήματος Μουσικών Σπουδών του Ιονίου Πανεπιστημίου. Πριν το διορισμό στο Ιόνιο Πανεπιστήμιο, δίδαξε στο Royal College of Music του Λονδίνου, στο Τμήμα Μουσικής Επιστήμης και Τέχνης του Πανεπιστημίου Μακεδονίας και στο Ωδείο Αθηνών.

## Δισκογραφία
* Maurice Ravel: πιανιστικά άπαντα (Brilliant Classics) Ravel: Complete Piano Works - Brilliant Classics
* Θόδωρος Αντωνίου: πιανιστικά άπαντα (Naxos, πρώτη παγκόσμια ηχογράφηση) ANTONIOU, T.: Piano Works (Complete) (Destounis) - GP779 | Discover more releases from Grand Piano
* Naresh Sohal: πιανιστικά άπαντα (Toccata Classics, πρώτη παγκόσμια ηχογράφηση) Naresh Sohal: Complete Piano Music | Toccata Music Group | Toccata Classics | Toccata Press | Toccata Next
## Εξωτερικοί σύνδεσμοι
* ΤΜΗΜΑ ΜΟΥΣΙΚΩΝ ΣΠΟΥΔΩΝ | Δεστούνης Κωνσταντίνος
* Konstantinos Destounis - YouTube
* Konstantinos Destounis | Spotify
* The solo piano works of Theodore Antoniou in the context of contemporary Greek piano repertoire: a performer’s approach - RCM Research Online

Κατηγορία:Έλληνες πιανίστες
Κατηγορία:Καθηγητές του Ωδείου Αθηνών